Kinders tydens moontlike kaping ontvoer | Maroela Media
Die vier kinders wat ontvoer is. Hul name is nog nie bekend gemaak nie [Foto: Verskaf]
AfriForum in Polokwane het lede van die publiek gevra om op die uitkyk te wees vir 'n silwer Toyota Fortuner wat Woensdagoggend by die beweerde ontvoering van vier kinders betrokke was. Die kinders was op pad skool toe en is tussen ses en 15 jaar oud.
Volgens Andries Opperman, provinsiale veiligheidskoördineerder vir Limpopo, is AfriForum omstreeks 08:30 van die ontvoering ingelig.
"Die kinders was volgens inligting op pad na Curro Heuwelkruin waar hulle skoolgaan. Die betrokke Fortuner het glo die silwergrys BMW – waarin die kinders gery het – van die pad af gedruk," bevestig Opperman.
Volgens Opperman is die BMW gekaap en na bewering by die N1-afrit by Penina Park langs die pad gelos. Dié afrit is ongeveer 12 km van die skool af geleë.
"Die kinders is glo in die Fortuner gelaai en dié het verdwyn. Die bestuurder van die motor (wat nie een van die kinders se ouers is nie) is in die BMW agtergelaat, maar die kinders, onderskeidelik 15, 13, 11 en ses jaar oud, is ontvoer."
Opperman sê die laaste keer dat die Fortuner gesien is, was op die N1 in die rigting van Louis Trichardt.
"Die kinders se ouers is van die kaping ingelig."
Maroela Media het 'n navraag aan die polisie gestuur. Meer inligting sal volg sodra dit ontvang word.
Enigiemand met inligting oor waar die silwer Fortuner is, kan die polisie se Stop Misdaadnommer by 08600 10111 of hul naaste AfriForum-buurtwag skakel.
Hulle soek wees losprys geld! Daar is deesdae baie ontvoerings van mense wat baie geld het. Sindikaat wat hierdie ontvoerings beplan in SA.
Begin by die bestuurder van die BMW…
Ek hoop en bid hulle word vinnig en ongedeerd gevind. Die arme ouers moet sekerlik vreeslik bekommerd wees. Ontvoerings ruk nou handuit in ons land.